钦定古今图书集成/明伦汇编/宫闱典/第049卷 > 明宗王淑妃
## 钦定古今图书集成/明伦汇编/宫闱典/第049卷 > 明宗王淑妃

按《五代史唐家人传》：“淑妃王氏，邠州饼家子也。有美
色，号花见羞，少卖梁故将刘𬩽为侍儿。𬩽卒，王民无
所归。是时，明宗夏夫人已卒，方求别室，有言王氏于
安重诲者，重诲以告明宗而纳之。王氏素得𬩽金甚
多，悉以遗明宗左右及诸子妇，人人皆为王氏称誉，
明宗益爱之。而夫人曹氏为人简质，常避事，由是王”
氏专宠。明宗即位，议立皇后，而曹氏当立。曹氏谓王
氏曰：“我素多病，而性不耐烦，妹当代我。”王氏曰：“后，帝
匹也，至尊之位，谁敢干之！”乃立曹氏为皇后，王氏为
淑妃。妃事皇后亦甚谨，每帝晨起，盥栉服御，皆妃执
事左右。及罢朝，帝与皇后食，妃侍食彻乃退，未尝少
懈。皇后心亦益爱之。然宫中之事，皆主于妃。明宗病，
妃与宦者孟汉琼出纳左右，遂专用事，杀安重诲，秦
王从荣皆与焉。刘𬩽诸子皆以妃故封拜官爵。愍帝
即位，册尊皇后为皇太后，妃为皇太妃。初，明宗后宫
有生子者，命妃母之，是为许王从益。从益乳母司衣
王氏见明宗已老而秦王握兵，心欲自托为后计，乃
曰：“儿思秦王。”是时，从益已四岁，又数教从益，自言求
见秦王。明宗遣乳妪将儿往来秦府，遂与从荣私通。
从荣因使王氏伺察宫中动静。从荣已死，司衣王氏
以谓秦王实以兵入宫卫天子，而以反见诛，出怨言。
愍帝闻之大怒，赐司衣王氏死，而事连太妃。由是心
不悦，欲迁之至德宫，以太后素善妃，惧伤其意而止，
然待之甚薄。废帝入立，尝置酒妃院，妃举酒曰：“愿辞
皇帝为比丘尼。”帝惊问其故，妃曰：“小儿处偶得命，若
大人不容，则死之日，何面见先帝！”因泣下。废帝亦为
之凄然，待之颇厚。石敬塘兵犯京师，废帝聚族将自
焚，妃谓太后曰：“事急矣，宜少回避，以俟姑夫。”太后曰：
“我家至此，何忍独生妹？自勉之。”太后乃与帝俱焚死，
而妃与许王从益及其妺匿于鞠院以免。晋高祖立，
妃自请为尼，不可，乃迁于至德宫。晋迁都汴，以妃子
母俱东，置于宫中，高祖皇后事妃如母。天福四年九
月癸未，诏以郇国三千户封唐许王从益为郇国公，
以奉唐祀，服色旌旗，一依旧制。太常议立庄宗、明宗愍帝三室，以至德宫为庙。诏立高祖、太宗为五庙，使
从益岁时主祠。出帝即位，妃母子俱还洛阳。契丹犯
京师，赵延寿所尚明宗公主已死，耶律德光乃为延
寿娶从益妹，是为永安公主。公主不知其母为谁，素
亦养于妃。妃至京师，主婚礼。德光见明宗画像，焚香
再拜，顾妃曰：“明宗与我约为弟兄，尔吾嫂也。”已而靳
之，曰：“今日乃吾妇也。”乃拜从益为彰信军节度使，从
益辞不之官，与妃俱还洛阳。德光北归，留萧翰守汴
州。汉高祖起太原，翰欲北去，乃使人召从益，委以中
国。从益子母逃于徽陵域中，以避使者。使者迫之以
东，遂以从益权知南朝军国事。从益御崇元殿，翰率
契丹诸将拜殿上，晋群臣拜殿下。群臣入谒太妃，妃
曰：“吾家子母孤弱，为翰所迫，此岂福邪？祸行至矣！”乃
以王松、赵上交为左右丞相，李式、翟光邺为枢密使，
燕将刘祚为侍卫亲军都指挥使。翰留契丹兵千人
属祚而去。汉高祖拥兵而南，从益遣人召高行周、武
行德等为拒，行周等皆不至，乃与王松谋，以燕兵闭
城自守。妃曰：“吾家亡国之馀，安敢与人争天下！”乃遣
人上书迎汉高祖。高祖闻其尝召行周而不至，遣郭
从义先入京师，杀妃母子。妃临死呼曰：“吾家母子何
罪，何不留吾儿，使每岁寒食，持一盂饭，洒明宗坟上。”
闻者悲之。从益死，时年十七。